Title: คำสั่งกองอำนวยการรักษาความมั่นคงภายในราชอาณาจักร ที่ 144/2553 เรื่อง ให้ศูนย์อำนวยการรักษาความสงบเรียบร้อยเป็นศูนย์อำนวยการ ตามมาตรา 17 และรับผิดชอบดำเนินการระหว่างวันที่ 8 ถึงวันที่ 20 เมษายน พ.ศ. 2553

คำสั่งกองอำนวยการรักษาความมั่นคงภายในราชอาณาจักร

คำสั่งกองอำนวยการรักษาความมั่นคงภายในราชอาณาจักร
ที่ ๑๔๔/๒๕๕๓
เรื่อง
ให้ศูนย์อำนวยการรักษาความสงบเรียบร้อยเป็นศูนย์อำนวยการ ตามมาตรา ๑๗
และรับผิดชอบดำเนินการ
ระหว่างวันที่ ๘ ถึงวันที่ ๒๐ เมษายน พ.ศ. ๒๕๕๓[๑]

ตามที่คณะรัฐมนตรีได้มีมติ เมื่อวันที่ ๗ เมษายน พ.ศ.
๒๕๕๓ เห็นชอบให้ประกาศพื้นที่ปรากฏเหตุการณ์อันส่งผลกระทบต่อความมั่นคงภายในราชอาณาจักร
ในเขตพื้นที่กรุงเทพมหานคร อำเภอปากเกร็ด อำเภอเมืองนนทบุรี จังหวัดนนทบุรี อำเภอบางพลี
อำเภอบางเสาธง อำเภอบางบ่อ อำเภอพระประแดง อำเภอเมืองสมุทรปราการ จังหวัดสมุทรปราการ
ระหว่างวันที่ ๘ ถึงวันที่ ๒๐ เมษายน พ.ศ.๒๕๕๓ และมอบให้กองอำนวยการรักษาความมั่นคงภายในราชอาณาจักร
รับผิดชอบในการป้องกัน ปราบปราม ระงับ ยับยั้ง และแก้ไขบรรเทาเหตุการณ์ที่กระทบต่อความมั่นคงภายในราชอาณาจักร
และจัดทำแผนการดำเนินการในการบูรณาการ กำกับ ติดตาม และเร่งรัดหน่วยงานของรัฐ และเจ้าหน้าที่ของรัฐที่เกี่ยวข้องให้ดำเนินการนั้น
อาศัยอำนาจตามความในมาตรา ๓ มาตรา ๑๖ (๒) และมาตรา ๑๗ แห่งพระราชบัญญัติการรักษาความมั่นคงภายในราชอาณาจักร
พ.ศ. ๒๕๕๑ ผู้อำนวยการรักษาความมั่นคงภายในราชอาณาจักร และความเห็นชอบของคณะกรรมการอำนวยการรักษาความมั่นคงภายในราชอาณาจักร
เมื่อวันที่ ๗ เมษายน พ.ศ. ๒๕๕๓ จึงมีคำสั่งดังนี้

๑.  ให้ศูนย์อำนวยการรักษาความสงบเรียบร้อยที่ได้จัดตั้งขึ้นตามคำสั่งกองอำนวยการรักษาความมั่นคงภายในราชอาณาจักร
ที่ ๑๐๓/๒๕๕๓ ลงวันที่ ๑๑ มีนาคม พ.ศ. ๒๕๕๓ เป็นศูนย์อำนวยการตามมาตรา ๑๗ แห่งพระราชบัญญัติการรักษาความมั่นคงภายในราชอาณาจักร
พ.ศ. ๒๕๕๑ โดยเป็นหน่วยขึ้นตรง กองอำนวยการรักษาความมั่นคงภายในราชอาณาจักร โดยมีภารกิจในการป้องกัน
ปราบปราม ระงับ ยับยั้ง และแก้ไขหรือบรรเทาเหตุการณ์ที่กระทบต่อความมั่นคงภายในราชอาณาจักร
ในเขตพื้นที่และห้วงเวลาที่ได้มีประกาศฯ ข้างต้น

๒.  ให้
รองนายกรัฐมนตรี (ฝ่ายความมั่นคง) เป็นผู้อำนวยการศูนย์อำนวยการรักษาความสงบเรียบร้อย
และมอบอำนาจหน้าที่ของผู้อำนวยการรักษาความมั่นคงภายในราชอาณาจักรในการแต่งตั้งพนักงานเจ้าหน้าที่ตามมาตรา
๓ ให้กับผู้อำนวยการศูนย์ฯ

๓.  โครงสร้าง
การบริหารจัดการ อำนาจหน้าที่ การกำกับดูแล สายการบังคับบัญชาและอัตรากำลังของ ศูนย์อำนวยการรักษาความสงบเรียบร้อย
ให้เป็นไปตามผนวก ก และผนวก ข ที่แนบท้ายคำสั่งนี้  ทั้งนี้ ให้ผู้อำนวยการรักษาความสงบเรียบร้อย
พิจารณาแต่งตั้งพนักงานเจ้าหน้าที่เพิ่มเติม โดยกำหนดให้สอดคล้องกับสถานการณ์ในห้วงเวลา

๔.  ให้หน่วยงานของรัฐและหน่วยงานอื่น
ๆ ที่เกี่ยวข้องให้การสนับสนุนการดำเนินการตามที่ศูนย์อำนวยการรักษาความสงบเรียบร้อยประสานและร้องขอ

ทั้งนี้ ตั้งแต่วันที่ ๘ เมษายน พ.ศ. ๒๕๕๓ เป็นต้นไป

สั่ง
ณ วันที่ ๗ เมษายน พ.ศ. ๒๕๕๓
อภิสิทธิ์
 เวชชาชีวะ
นายกรัฐมนตรี
ผู้อำนวยการรักษาความมั่นคงภายในราชอาณาจักร

[เอกสารแนบท้าย]

๑. ผนวก ก โครงสร้าง การบริหารจัดการ
อำนาจหน้าที่ การกำกับติดตามสายการบังคับบัญชา
ของศูนย์อำนวยการรักษาความสงบเรียบร้อย (ศอ.รส.)
๒. ผนวก ข (การจัดเฉพาะกิจ)
ประกอบคำสั่งปฏิบัติการ - ศอ.รส.

(ดูข้อมูลจากภาพกฎหมาย)

ปริยานุช/ผู้จัดทำ
๑๗
มิถุนายน ๒๕๕๓
นฤดล/ตรวจ
๒๖
ตุลาคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๔๘ ง/หน้า ๕๓/๑๙ เมษายน ๒๕๕๓